ທ່ານໂອບາມາ ເຕືອນຈີນ ກ່ຽວກັບການຈຳກັດ ການສົ່ງອອກ ແຮ່ທາດທີ່ຫາຍາກ (ເບິ່ງວີດີໂອ)
ຈີນ​ກ່າວ​ວ່າ ຕົນ​ໄດ້​ຈຳກັດໂຄ​ຕ້າ​​ການສົ່ງ​ອອກ​ ເມື່ອ​ບໍ່​ເທົ່າ​ໃດ​ປີຜ່ານມາ​ນີ້ ​ເພື່ອ​ໃຫ້​ແຮ່​ທາດ​​ພຽງພໍກັບ​ຄວາມ​ຕ້ອງການ ການຜະລິດພາຍໃນ
ເມື່ອວັນອັງຄານວານນີ້ ທ່ານບາຣັກ ໂອບາມາ ປະທານາທິບໍດີສະຫະລັດ ໄດ້ເຕືອນຈີນ ໃຫ້ຢຸດວາງຂໍ້ຈໍາກັດຕໍ່ການສົ່ງອອກສິນຄ້າທີ່ເອີ້ນວ່າ ແຮ່ທາດທີ່ຫາຍາກ ເພື່ອໃຊ້ສ້າງຜະ ລິດຕະພັນເທັກໂນໂລຈີຊັ້ນສູງນັ້ນ ທ່ານໂອບາມາ ໄດ້ກ່າວເຖິງຂໍ້ຈຳກັດນີ້ວ່າ ເປັນຂໍ້ຈຳກັດດ້ານການຄ້າທີ່ບໍ່ຍຸຕິທໍາ ໂດຍເວົ້າ ວ່າ ຄູ່ແຂ່ງຂັນຂອງພວກເຮົາຄວນຈະຮູ້ໄວ້ວ່າ ບໍ່ມີໃຜຈະຫຼົບຫລີກໄປໄດ້ ຈາກການປັບ ປ່ຽນກົດລະບຽບໃຫ້ເປັນຜົນດີແກ່ຕົນ ສະຫະລັດ ຍີ່ປຸ່ນ ແລະສະຫະພາບຢູໂຣບທີ່ມີສະມາຊິກ 27 ປະເທດ ໄດ້ຮ່ວມແຮງກັນ ເມື່ອວັນອັງຄານວານນີ້ແລະຍື່ນຄໍາຮ້ອງຮຽນຢ່າງເປັນທາງການຕໍ່ອົງການການຄ້າໂລກ ທີ່ນະຄອນເຈນີວາ ປະເທດສະວິດເຊີແລນ ເພື່ອຊອກຫາຊ່ອງທາງແກ້ໄຂຕໍ່ບັນຫາຂັດ ແຍ້ງນີ້ ພວກເຂົາເຈົ້າກ່າວຫາ ວ່າ ຈີນທີ່ຄວບຄຸມສິນຄ້າປະເພດແຮ່ທາດຫາຍາກ 95 ເປີເຊັນຂອງໂລກ ໄດ້ວາງຂໍ້ຈໍາກັດ ໃນການສົ່ງອອກ ທີ່ເປັນການລະເມີດຕໍ່ລະບຽບ ຂອງອົງ ການການຄ້າໂລກນັ້ນ ປະທານາທິບໍດີໂອບາມາ ກ່າວວ່າ ທ່ານກໍາລັງດຳເນີນການຮ້ອງທຸກດ້ານ ການຄ້າເພື່ອ ວ່າພວກບໍລິສັດຂອງອາເມລິກາທັງຫລາຍສາມາດແຂ່ງຂັນຢ່າງຍຸຕິທໍາກັບວົງການທຸລະ ກິດຕ່າງປະເທດ ໃນການຜະລິດສິນຄ້າທີ່ຈໍາ ເປັນຕ້ອງໃຊ້ແຮ່ທາດທີ່ຫາຍາກນັ້ນ ຈີນກ່າວວ່າ ຕົນໄດ້ຈຳກັດໂຄຕ້າໃນການສົ່ງອອກຂອງຕົນເມື່ອບໍ່ເທົ່າໃດປີຜ່ານມານີ້ ເພື່ອໃຫ້ແຮ່ທາດດັ່ງກ່າວພຽງພໍກັບຄວາມຕ້ອງການການຜະ ລິດພາຍໃນປະເທດແລະ ເພື່ອແກ້ໄຂບັນຫາຄວາມເປັນຫ່ວງດ້ານສະພາບແວດລ້ອມຕ່າງໆນັ້ນ ນອກນີ້ແລ້ວ ພວກເຈົ້າໜ້າທີ່ຈີນຍັງໄດ້ປະຕິເສດຕໍ່ຂໍ້ຫາທີ່ວ່າຕົນດຳເນີນກິດຈະກໍາທີ່ຜິດກົດໝາຍ ຕ່າງໆນັ້ນນໍາ